顾况
杂曲歌辞。游子吟
故枥思疲马，故巢思迷禽。浮云蔽我乡，踯躅游子吟。
游子悲久滞，浮云郁东岑。客堂无丝桐，落叶如秋霖。
艰哉远游子，所以悲滞淫。一为浮云词，愤塞谁能禁。
驰晖百年内，惟愿展所钦。胡为不归欤，坐使年病侵。
未老霜绕鬓，非狂火烧心。太行何艰哉，北斗不可斟。
夜晴星河出，耿耿辰与参。佳人夐青天，尺素重于金。
泬寥群动异，眇默诸境森。苔衣上闲阶，蜻蛚催寒砧。
立身计几误，道险无容针。三年不还家，万里遗锦衾。
梦魂无重阻，离忧因古今。胡为不归欤，孤负丘中琴。
腰下是何物，牵缠旷登寻。朝与名山期，夕宿楚水阴。
楚水殊演漾，名山杳岖嶔。客从洞庭来，婉娈潇湘深。
橘柚在南国，鸿雁遗秋音。下有碧草洲，上有青橘林。
引烛窥洞穴，凌波睥天琛。蒲荷影参差，凫鹤雏淋涔。
浩歌惜芳杜，散发轻华簪。胡为不归欤，泪下沾衣襟。
鸢飞戾霄汉，蝼蚁制鳝鲟。赫赫大圣朝，日月光照临。
圣主虽启迪，奇人分堙沉。层城发云韶，玉府锵球琳。
鹿鸣志丰草，况复虞人箴。